
	Παρουσίαση
HOMO SAPIENS Ἢ CYBORG SAPIENS;

Ἔννομη τάξη γιά τόν Ἄνθρωπο ἤ τόν Μετάνθρωπο;

του Δημήτρη Θ. Ορφανίδη

στο Σπίτι της Κύπρου

Το Σπίτι της Κύπρου και οι Εκδόσεις Σάκκουλα διοργανώνουν την Τετάρτη 27 Νοεμβρίου 2024 και ώρα 19:00 την παρουσίαση του βιβλίου του Δημήτρη Θ. Ορφανίδη, «HOMO SAPIENS Ἢ CYBORG SAPIENS; Ἔννομη τάξη γιά τόν Ἄνθρωπο ἤ τόν Μετάνθρωπο;»

«Τὸ ἀθέατο ἀκόμα –ἀλλὰ ὑπαρκτὸ– κοινωνικό, πολιτικό, φιλοσοφικὸ ρεῦμα τοῦ μετανθρωπισμοῦ θὰ προσπαθήσει νὰ κυριαρχήσει στὸν 21ο αἰώνα. Μὲ ὄχημα τὴν Τεχνητὴ Νοημοσύνη καὶ τὸ πανίσχυρο καὶ λίαν ἑλκυστικὸ τεχνολογικὸ πλέγμα ποὺ τὴ συνθέτει, θὰ ἐπιδιώξει νὰ ὑλοποιήσει τὴν ἀπὸ ἐτῶν διακηρυγμένη θέση του γιὰ τὴν δημιουργία ἑνὸς νέου εἴδους, ποὺ θὰ εἶναι ἔν μέρει ἄνθρωπος καὶ ἐν μέρει μηχανή. Ἡ Τέταρτη Βιομηχανικὴ Ἐπανάσταση εἶναι, οὐσιαστικά, ἡ Πρώτη Βιοτεχνολογικὴ «Ἐπανάσταση» καὶ γιὰ τὴν ἐπικράτησή της θὰ χρειαστεῖ καὶ μία ἔννομη τάξη, ἡ ὁποία θὰ ἀνατρέψει τὴν παροῦσα ἀνθρωποκεντρική. Τὸ ἐρώτημα, λοιπόν, ποὺ ἐγείρεται εἶναι: Ἐπιθυμοῦμε νὰ παραμείνουμε Homo Sapiens ἢ νὰ μεταλλαχθοῦμε σὲ Cyborg Sapiens; Θέλουμε μία ἔννομη τάξη γιὰ τὸν Ἄνθρωπο ἢ τὸν Μετάνθρωπο; Τὸ παρὸν δοκίμιο ἀναδεικνύει τὸ πραγματικὸ φαινόμενο ἑνὸς ἐπερχόμενου ὁλοκληρωτισμοῦ πίσω ἀπὸ τὸ ἐπιφαινόμενο τῆς Τεχνητῆς Νοημοσύνης».

Θα μιλήσουν, ο Καθηγητής Νομικής Εθνικού Καποδιστριακού Πανεπιστημίου Αθηνών και Πανεπιστημίου Βερολίνου, Δικηγόρος, Αντώνης Μεταξάς, ο Δικηγόρος Αθηνών, Ποινικολόγος, Αντιπρόεδρος της Ένωσης Μαχομένων Δικηγόρων, Δημήτριος Γκαβέλας και ο Δικηγόρος παρ΄ Αρείω Πάγω, Σταύρος Νικηφοράκης. 
Την εκδήλωση θα συντονίσει η Σοφία Λιγνού, Πρόεδρος Εφετών και Διευθύνουσα το Εφετείο Αθηνών, Γενική Γραμματέας του Κύκλου Ελλήνων Λογοτεχνών Δικαστών.
--------------------------------------------------------------------------------------------
Ο Δημήτρης Θ. Ορφανίδης γεννήθηκε το 1964 στη Θεσσαλονίκη, μεγάλωσε και κατοικεί στην Αθήνα, σπούδασε νομικά στην Κομοτηνή, έχει εκπονήσει μεταπτυχιακή εργασία και διδακτορική διατριβή στη Γερμανία στο Εργατικό Δίκαιο.  Άσκησε δικηγορία από το 1992 έως το 1994. Δικαστικός λειτουργός από το 1995, σήμερα στον βαθμό του Προέδρου Εφετών. Την περίοδο 2008-2011 εκπροσώπησε την Ελλάδα στην ΕΕ στον Τομέα του Ουσιαστικού Ποινικού Δικαίου. Από το 2004 και εντεύθεν αρθογραφεί στον νομικό τύπο. Είναι Αντιπρόεδρος του Κύκλου Ελλήνων Λογοτεχνών Δικαστών. Έχει εκδώσει το δοκίμιο «Ο 21ος αιώνας του Κ. Π. Καβάφη – Μια Discipline de Vie» από τις εκδόσεις Το Ροδακιό το 2018. Από τις εκδόσεις της Θεσσαλονίκης ΕΛΚΥΣΤΗΣ έχει εκδώσει, το 2018, την ποιητική συλλογή «Η Κοινωνία των Πωλητών», το 2019 τη νουβέλα «Εγγαστρίμυθος Θεός», το 2020 την ποιητική συλλογή «Τρίτος Κύκλος Αρδεύσεων». Το 2022 εξέδωσε την ποιητικὴ συλλογή μὲ τίτλο «Cyborg Sapiens», η οποία είναι η πρώτη στα Ελληνικά Γράμματα με θέμα την τεχνητή νοημοσύνη και τον μετανθρωπισμό. Από τις εκδόσεις Σάκκουλα Θεσσσαλονίκης έχει εκδώσει το 2020 τη μελέτη «Η Κοινωνική Αρχή και η δεσμευτικότητά της στις έννομες τάξεις της παγκοσμιοποίησης» και τον Μάιο του 2024 το δοκίμιο «HOMO SAPIENS Ή CYBORG SAPIENS; Έννομη τάξη για τον Άνθρωπο ή τον Μετάνθρωπο;» Μιλά αγγλικά, γαλλικά, γερμανικά και ρωσικά.

21 Νοεμβρίου 2024

	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ
ΣΠΙΤΙ ΤΗΣ ΚΥΠΡΟΥ ΚΕΝΤΡΟ ΠΟΛΙΤΙΣΜΟΥ
	Ξενοφώντος 2Α, 10557 Αθήνα
T| 210 3734934   E| spiticy@otenet.gr   W| www.spititiskyprou.gr



[image: image2.jpg][image: image3.jpg]